
VENDIM
Nr. 714, datë 10.9.2020

PËR DISA NDRYSHIME DHE SHTESA NË VENDIMIN NR. 887, DATË 24.12.2019, TË KËSHILLIT TË MINISTRAVE, “PËR PËRCAKTIMIN E RREGULLAVE DHE TË PROCEDURËS SË PËRSHPEJTUAR PËR HARTIMIN DHE MIRATIMIN E PLANIT TË DETYRUAR VENDOR, SI DHE PROCEDURËS SË MIRATIMIT TË LEJEVE TË ZHVILLIMIT/NDËRTIMIT, NË RASTET E FATKEQËSISË NATYRORE”

Në mbështetje të nenit 100 të Kushtetutës dhe të neneve 19, pikat 3 e 8, 20, 21, pikat 3 e 5, 22, pika 4, 23, pika 4, 25, pika 2, dhe 34, pika 6, të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”, me propozimin e ministrit të Infrastrukturës dhe Energjisë dhe të ministrit të Drejtësisë, Këshilli i Ministrave 

VENDOSI:

I. Në vendimin nr. 887, datë 24.12.2019, të Këshillit të Ministrave, bëhen këto ndryshime dhe shtesa:
1. Në kreun III bëhen këto ndryshime dhe shtesa:
a) Pika 3 ndryshohet, si më poshtë vijon:
“3. Kriteret e zhvillimit përcaktohen në lejen e zhvillimit.”.
b) Pika 4 shfuqizohet.
c) Pika 5 ndryshohet, si më poshtë vijon:
“5. Dokumentacioni që duhet të dorëzohet nga aplikuesi për pajisjen me leje zhvillimi është:
a)	 kërkesa për leje zhvillimi, sipas formatit të aplikimit në sistemin e-leje;
b) relacioni shpjegues mbi tipologjinë e zhvillimit të kërkuar;
[bookmark: _GoBack]c)	 dokumenti që vërteton të drejtat pasurore të pronës/ave që marrin pjesë në zhvillim ose vendim i këshillit bashkiak për miratimin e listës së përfituesve nga programet e procesit të rindërtimit për objektet në pronësi private apo bashkëpronësi, dhe në rastin e objekteve publike vendimi i këshillit bashkiak për prishjen dhe rindërtimin e asetit; 
ç)	 plani i rilevimit të truallit që do të zhvillohet, hartuar nga inxhinierë gjeodetë të licencuar;
d) plani i vendosjes së strukturës që do të zhvillohet.”.
ç) Pas pikës 5 shtohet pika 6, me këtë përmbajtje:
“6. Njësitë e vetëqeverisjes vendore marrin masa që, pas miratimit, lejet e zhvillimit të integrohen me planin e përgjithshëm vendor, duke ndjekur përcaktimet e vendimit nr. 686, datë 22.11.2017, të Këshillit të Ministrave, “Për miratimin e rregullores së planifikimit të territorit”, të ndryshuar.”.
2. Në kreun IV bëhen këto shtesa dhe ndryshime:
a) Pas shkronjës “d”, të pikës 1, shtohet shkronja “e”, me këtë përmbajtje:
“e) rezultojnë në ndërtimin e shtëpive individuale sipas projekteve model të ndërtimit, të miratuara nga EKB-ja, me zhvillues njësitë zbatuese.”.
b) Në fund të pikës 2 shtohet fjalia, me këtë përmbajtje:
“Përjashtohen shkronjat “c”, “ç”, “d” dhe “e”, të pikës 1, të këtij kreu.”. 
c) Shkronja “c”, e pikës 3, ndryshohet, si më poshtë vijon:
“c) dokumente që vërtetojnë të drejtat pasurore të pronës/ave që merr/marrin pjesë në një zhvillim/shpronësim për kalimin e pronësisë në favor të njësive të vetëqeverisjes vendore”.
ç) 	Pas shkronjës “g”, të pikës 3, shtohen shkronjat “h”, “i”, “j” dhe “k”, me këtë përmbajtje:
“h) Licencat në projektim të shoqërive projektuese/individëve projektues;
i) Leja e zhvillimit, për rastet sipas shkronjave “a” dhe “b”, të pikës 1, të këtij kreu;
j) Oponenca teknike për projektet e ndërtimit për të gjitha llojet e punimeve, me vlerë të preventivuar së paku 100 000 000 (njëqind milionë) lekë. Oponenca teknike për projektet e veprave të ndërtimit për të gjitha objektet publike që pajisen me leje ndërtimi kryhet nga Instituti i Ndërtimit. Përjashtohet shkronja “e”, e pikës 1, të këtij kreu;
k) Rilevimi topografik i gjendjes faktike që zhvillohet, shk 1:500, hartuar nga topograf i licencuar.”.
d) Pas pikës 4 shtohet pika 4.1, me këtë përmbajtje:
“4.1. Dokumentet që duhet të dorëzojë aplikuesi për t’u pajisur me leje ndërtimi, për kategoritë e lejeve të ndërtimit të përcaktuara në shkronjën “e”, të pikës 1, të këtij kreu, janë:
a) 	akti i konstatimit për ndërtesën e dëmtuar, i hartuar nga strukturat përkatëse, të ngarkuara sipas legjislacionit në fuqi;
b)	 projekti i zbatimit, sipas objekteve tip, miratuar nga Enti Kombëtar i Banesave;
c) 	vendimi i këshillit bashkiak për miratimin e listës së përfituesve nga programi i rindërtimit;
ç) 	plani i rilevimit të truallit që do të zhvillohet, hartuar nga inxhinierë gjeodetë të licencuar;
d) plani i vendosjes së strukturës që do të zhvillohet.”.
dh) Shkronja “b”, e pikës 6, ndryshohet, si më poshtë vijon:
“b) brenda 5 (pesë) ditëve pune, nga data e paraqitjes së aplikimit në sistemin e-leje, për lejet e përcaktuara në shkronjat “c”, “d”, dhe “e”, të pikës 1, të këtij kreu.”.
e) Pas paragrafit të parë, të pikës 7, shtohet paragrafi, me këtë përmbajtje:
“Pas përfundimit të objekteve sipas lejeve të ndërtimit të miratuara në rastet e fatkeqësive natyrore, organet e vetëqeverisjes vendore ushtrojnë kontroll mbi zbatimin e objektit, sipas kushteve të lejes së miratuar dhe pajisin objektet me certifikatë përdorimi.
Autoritetet vendore nxjerrin rregullore të brendshme të përcaktimit të procedurave dhe të dokumentacionit për kontrollin dhe certifikimin e objekteve.”.
II. Ngarkohen Ministria e Infrastrukturës dhe Energjisë, njësitë e vetëqeverisjes vendore, sekretariati teknik i Këshillit Kombëtar të Territorit dhe Agjencia Kombëtare e Planifikimit të Territorit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

